ஆங் லீ யின் மாஸ்டர் பீஸ் `லைஃப் ஆஃப் பை’. உலக ரசிகர்கள் அனைவரையும் கவர்ந்த படம் என்றாலும், தமிழ் ரசிகர்கள் இன்னும் நெருக்கமாக உணரக்கூடிய படம். இம்ரான் கான், தபு என நமக்குப் பழக்கப்பட்ட நடிகர்கள், பாண்டிச்சேரி, மூணாறு, மதுரை என நம்மூரில் எடுத்த சினிமா, பாம்பே ஜெயஸ்ரீ பாடிய பாடல்... இவையெல்லாம்தாம் காரணம். கடவுள் என்பவர் யார், கடவுளை எவ்வாறு உணரலாம், அறிவியலின் நவீன உலகம் ஆன்மிக நம்பிக்கைகளை எவ்வாறு பார்க்கிறது, அதிலிருந்து தன் நிலையை தன் கடவுளை இவ்வுலகுக்குச் சிறு படகில் துணையிருக்கும் ஒற்றைப் புலியின் துணையோடு நமக்கு விளக்குகிறான், பை. அவன் பேசாத ஒவ்வொரு உணர்வுகளும், நம்பிக்கைகளும் பக்கம் பக்கமாகத் தத்துவங்கள் போதித்தாலும் புகட்ட முடியாத சமாதானங்கள். `ஒரே நேரத்தில் பல கடவுள்களை வணங்குகிறாய் என்றால், எந்தக் கடவுள் மீதும் உனக்கு நம்பிக்கை இல்லையென்றுதானே அர்த்தம்?', `உன் உள்ளுணர்வைத்தான் அதன் (புலி) கண்களில் நீ பார்க்கிறாய்!' என்று நடைமுறை எதார்த்தங்களைப் பேசியிருப்பார், இயக்குநர். அதையெல்லாம் தாண்டி பையின் நம்பிக்கை அவனை வெற்றிபெற வைக்கிறது. இல்லை வெற்றிபெற்றதைத் தன் நம்பிக்கையாகப் பார்க்கிறானா? என ஆன்மிகம் சார்ந்த ஆயிரம் குழப்பங்களுக்கு விடையளிக்கிறது பையின் வாழ்க்கை. இப்படம் இவருக்கு இரண்டாவது ஆஸ்கர் விருதைப் பெற்றுத் தந்தது குறிப்பிடத்தக்கது.